དགུ་རོང་རྒྱལ་སྲས།

གྲུབ་དབང་ལྔ་པ་ཐུབ་བསྟན་ཆོས་ཀྱི་རྡོ་རྗེའི་ཞལ་སློབ། གངས་རིའི་ལྗོངས་ཀྱི་སྨྲ་བའི་སེང་གེ་འཇམ་མགོན་མི་ཕམ་ཕྱོགས་ལས་རྣམ་པར་རྒྱལ་བའི་སྡེའི་སྤྲུལ་བའི་རྣམ་རོལ་དེ་མ་ཐག་པ་དགུ་རོང་རྒྱལ་སྲས་རིན་པོ་ཆེ་ནི། བསིལ་ལྡན་བྷོ་ཊའི་རྒྱལ་ཁམས་ཀྱི་བྱེ་བྲག་ཕྱི་དར་བསྟན་པའི་འབྱུང་གནས་མདོ་སྨད་རི་བོ་དན་ཏིག་དང་ཁད་ཉེ་བའི་སའི་ཆ། བོད་ཀྱི་མཁས་པ་མི་གསུམ་དང་ལྷ་ལུང་དཔལ་གྱི་རྡོ་རྗེས་དངོས་སུ་ཞབས་ཀྱིས་བཅགས་ཤིང་འོད་གསལ་ཐེག་པ་མཆོག་གི་གསང་ལམ་ནས་གྲུབ་བརྙེས་རིག་པ་འཛིན་པའི་འཕགས་ཆེན་བརྒྱུད་མར་བྱོན་པའི་གནས་མཆོག སྡེ་བཞི་དཔལ་གྱི་འབྱོར་བས་མངོན་པར་ཕྱུག་པའི་ཡུལ་གྲུ་དགུ་འགྱུར་པད་མོ་རོང་ངམ་དགུ་རོང་ཞེས་གྲགས་པའི་ལྷ་སྡེ་རུ། ཡབ་དགུ་རོང་ཧོ་ཐོག་ཐུ་ཨོ་རྒྱན་འཇིགས་བྲལ་ཆོས་དབྱིངས་རྡོ་རྗེ་ཞེས་པ་གྲུབ་དབང་རྫོགས་ཆེན་པའི་གདན་ས་ཆེན་མོར་འདིར་ཕེབས་ནས། འཇམ་མགོན་བླ་མ་མི་ཕམ་རིན་པོ་ཆེའི་ཞབས་པད་ལ་ལོ་གྲངས་བདུན་ལྷག་བཏུད་དེ་མདོ་སྔགས་རིག་གནས་དང་བཅས་པར་གསན་བསམ་རྒྱ་ཆེར་མཛད་པས་མཁས་དང་གྲུབ་པའི་ཡང་རྩེར་སོན་པ། འཇམ་མགོན་བླ་མའི་ནང་ཐུགས་ཀྱི་སྲས་གཅིག་ཏུ་གྱུར་པས་ས་སྐྱོང་སྡེ་དགེ་རྒྱལ་ཁབ་ཏུ་བཀའ་འབུམ་ཤིང་པར་དུ་བསྐྲུན་པའི་བདག་རྐྱེན་གནང་བ་སོགས་ཕྲིན་ལས་ཀྱི་ཞབས་འགྱུར་ཚད་མེད་གནང་བ་མཛད་པོ་དེ་ཉིད་དང༌། ཡུམ་བཀའ་བརྗིད་སྟོང་དཔོན་གྱི་བུ་མོ་འཛོམས་སྐྱིད་ཅེས་རིགས་དང་ལང་ཚོའི་མྱུ་གུས་རབ་ཏུ་མཛེས་ཤིང་དད་བརྩོན་ཤེས་རབ་སོགས་དཀར་ཆོས་ཀྱི་ཡོན་ཏན་མ་ཚང་བ་མེད་པས་མངོན་པར་ཕྱུག་པ་དེ་གཉིས་ཀྱི་སྲས་སུ། སྤྱི་ལོ་༡༩༡༢པ་སྟེ་བོད་རབ་བྱུང་བཅོ་ལྔ་པའི་ཡོངས་འཛིན་ཞེས་པ་ཆུ་བྱི་ལོའི་ཧོར་ཟླ་བཅུ་གཉིས་པའི་འགྲུབ་སྦྱོར་བཟང་པོའི་ཉིན་སྐུ་བལྟམས། ཉིན་དེར་གཏེར་ཆེན་ལས་རབ་གླིང་པས་གསང་ཆེན་རྒྱུད་ཀྱི་རྒྱལ་པོ་སྒྱུ་འཕྲུལ་དྲྭ་བའི་དཀྱིལ་འཁོར་གྱི་དར་ཞལ་བསལ་ཏེ་སྨིན་གྲོལ་གྱི་སྒོ་མོ་གསར་དུ་ཕྱེས་པའི་སྟ་གོན་དང་ཁེལ་ཞིང༌། ཡུམ་གྱི་ནུ་ཞོ་ཞལ་དུ་མ་མིད་པའི་སྔ་རོལ་དུ་གཏེར་ཆེན་མཆོག་གིས་ལྗགས་ལ་ཧྲཱིཿདང་དྷཱིས་རྒྱས་ལེགས་པར་བཏབ་ཅིང་འཇམ་དབྱངས་རིལ་བུ་བསྩལ། ཞག་བདུན་གྱི་མཚམས་ནས་ཡབ་དགུ་རོང་ཚང་དང་གཏེར་སྟོན་བསོད་རྒྱལ་ལྷན་རྒྱས་ཀྱིས་འཇམ་དཔལ་ཡེ་ཤེས་སེམས་དཔའི་དཀྱིལ་འཁོར་གྱི་སྒོ་ནས་སྨིན་པར་བྱས་ཤིང་ཚེ་འགུགས་རྒྱས་པ་མཛད་ནས་རྒྱས་སྲས་བློ་གྲོས་ཞེས་མཚན་གསོལ། 

ལོ་དེའི་ཕྱིར་ལོ་གཏེར་ཆེན་བསོད་རྒྱལ་རིན་པོ་ཆེ་སླར་ཡང་ཆེད་གཏད་ཀྱིས་དགུ་རོང་ཕོ་བྲང་དུ་ཕེབས་ནས་ཐུགས་བརྩེ་ཆེན་པོས་རྒྱལ་སྲས་ཚང་སྐུ་པང་དུ་བཟུང་ནས་འཇམ་མགོན་མི་ཕམ་རིན་པོ་ཆེའི་ཡང་སྲིད་འཁྲུལ་བྲལ་དུ་ངོས་འཛིན་མཛད་ཅིང༌། རྫོགས་ཆེན་གྲུབ་དབང་ལྔ་པ་ཐུབ་བསྟན་ཆོས་ཀྱི་རྡོ་རྗེས་གོས་དར་བཀའ་ཁྱབ་ཐམ་ཀ་ཅན་དང་ཁོང་གི་བརྡ་ལུང་ཤོག་སེར་བཅས་ཕུལ། སླར་ཡང་བླ་མ་རིག་འཛིན་འདུས་པའི་ཚེ་དབང་གི་སྒོ་ནས་གསང་གསུམ་རྡོ་རྗེའི་རང་བཞིན་དུ་བྱིན་གྱིས་བརླབས། སྔོན་མི་ཕམ་རིན་པོ་ཆེ་དགུང་ལོ་དྲུག་ཅུ་ལ་སོན་སྐབས་ཕྱག་བྲིས་ཀྱི་ལམ་ནས་བླ་སློབ་ཐེངས་གཅིག་མཇལ་འཕྲད་དགོས་པའི་བཀའ་གསུང་བྱུང་བ་ལྟར་ས་སྤྲེལ་ལོར་ཡབ་དགུ་རོང་ཚང་དང་ཡུམ་འཛོམས་སྐྱིད་འཁོར་གཡོག་བཅས་ཆེད་དུ་མདོ་ཁམས་སུ་ཕེབས། བླ་མ་མི་ཕམ་རྫོང་མགོ་རིཁྲོད་དུ་བཞུགས་པ་དང་མཇལ་བས་ཐུགས་དགྱེས་ཚོར་ཆེན་པོས་ཉིན་གྲངས་དུ་མར་ལྷན་དུ་བཞུགས་ཤིང་བཀའ་རྒྱ་ཅན་གྱི་ཟབ་ཁྲིད་ཀྱི་རྒྱུན་མང་པོ་གསུངས་ནས་བྱང་ཆུབ་སྙིང་པོའི་བར་རྗེས་སུ་འཛིན་པའི་ཞལ་བཞེས་གནང༌། ཡབ་སྲས་ཞལ་གྱེས་ཁར་དགུ་རོང་ཚང་ལ་རྙིང་མ་རྒྱུད་འབུམ་གྱིས་གཙོས་ཉིད་ཀྱི་ཕྱག་དཔེ་རྩ་ཆེན་མང་པོ་དང༌། ཐུགས་དམ་རྟེན་འཇམ་དབྱངས་སྐུ་འབྲལ་སྤོང་ཅན་ཁྱད་མཚར་བཅས་དང༌། ཡུམ་འཛོམས་སྐྱིད་ལ་སྒྲོལ་དཀར་གྱི་ཞལ་ཐང་བྱིན་ཅན། གསེར་གྱི་གའུ། ཕྱག་ཕྲེང་པདྨ་རཱ་གའི་རྒྱན་ལྡན་སོགས་བསྩལ་ནས་རིན་པོ་ཆེ་འདི་དག་ལ་ཕྱིན་ཆད་བྱི་དོར་ལེགས་པོ་བྱེད་དགོས་ཞེས་དགོངས་པ་ཅན་གྱི་གསུང་གིས་དབུགས་དབྱུང་མཛད་པ་དང༌། ཡང་ས་བྱི་ལོར་མི་ཕམ་རིན་པོ་ཆེ་ཁམས་ནས་སྐུ་གཤེགས་པའི་དུས་སྐབས་དང་ཁེལ་བའི་ནང་མོ་ཞིག་ལ་དགུ་རོང་ཚང་གིས་སྐུ་འཁོར་རྣམས་བོས་ཏེ། མདང་ཁོ་བའི་ཉིང་འཁྲུལ་དུ་མི་ཕམ་རིན་པོ་ཆེས་ཁོང་དཔལ་རི་པདྨ་འོད་ཀྱི་ཞིང་ཁམས་སུ་ཕེབས་རྒྱུ་ཡིན་ཚུལ་གསུང་བར་བདག་ཁྲིད་རྒྱུའི་གསོལ་བ་ཕུར་ཚུགས་སུ་བཏབ་པས་ཞལ་འཛུམ་པ་དང་བཅས་ང་མི་འགྱངས་པར་ཕྱིར་ཡོང༌། ཁྱོད་མ་འོང་ཞེས་གསུངས་པར་གཞིག་ན་ཞིང་དུ་གཤེགས་པ་འདྲ་གསུངས་ཏེ་ཐུགས་ཐག་ཆོད་པོས་སྐུ་འཁོར་འགའ་ཞིག་ཁམས་སུ་བཏང་བ་དང༌། དཔོན་སློབ་མང་པོས་དགོངས་རྫོགས་ཚོགས་མཆོད་རྒྱ་ཆེར་འབུལ་བ་སོགས་ཕྱི་ནང་གསང་བའི་ལུང་དོན་རྟེན་འབྲེལ་མངོན་དུ་གྱུར་ཏོ་ཞེས་ཀུན་ལ་ཡོངས་སུ་གྲགས་པ་བྱུང༌། 

གཏེར་སྟོན་བསོད་རྒྱལ་ལས་སྔ་ཕྱི་རྣམས་སུ་སྒྱུ་འཕྲུལ་གསང་བ་སྙིང་པོ་དང༌། གྲུབ་ཆེན་ས་ར་ཧ་དང་བིརྦ་པའི་རྡོ་རྗེའི་དོ་ཧ། ཟབ་མོ་ལྟ་སྲོལ་དང་རྒྱ་ཆེན་སྤྱོད་སྲོལ་གྱི་བྱང་ཆུབ་སེམས་སྡོམ་སོགས་གསན་པས་ཐེག་ཆེན་མདོ་སྔགས་ཀྱི་ལམ་ལ་ཐོག་མར་འཛུད་པའི་བཀའ་དྲིན་ཅན་ཡིན་ཞེས་ཐུན་མིན་རིགས་བདག་ཏུ་འཛིན། དགུང་ལོ་ལྔ་ལ་སོན་སྐབས་མ་ཡུམ་འཛོམས་སྐྱིད་ནས་ཀློག་གི་སློབ་དཔོན་མཛད་དེ་ཡི་གེའི་སྦྱོར་ཀློག་ལ་བྱང་ཆུབ་པ་བསླབ་པར་མཛད་ཅིང༌། གཞན་ཡང་རྩིས་དཀར་ནག་གི་རྒྱུན་ཤེས་དང༌། རི་མོ་ཐིག་རྩ། གདངས་དབྱངས་འདོན་རྟ་བཅས་ཐུན་མོང་རིག་གནས་ལ་སྦྱངས་པ་མཛད། དགུང་ལོ་བརྒྱད་པ་ནས་གཟུ་ལུང་པ་མཁས་པའི་དབང་པོ་བློ་བཟང་དགེ་འདུན་ཆེད་དུ་ཡོངས་འཛིན་དུ་གདན་དྲངས་པ་ལས་དབུ་ཅན་དབུ་མེད་ཀྱི་བྲིས་དང༌། སི་ཏུའི་འགྲེལ་ཆེན་གཙོ་བོར་གྱུར་པའི་བརྡ་སྤྲོད་རིག་པའི་སྐོར། སྙན་ངག་དོན་རྒྱན་སོ་ལྔ་དཔེར་བརྗོད་ཀྱི་སྟེང་ནས་རྒྱས་ཁྲིད་བཅས་དང༌། ཟུར་དུ་ཡབ་རྗེ་དགུ་རོང་རིན་པོ་ཆེ་ལས་མི་ཕམ་བཀའ་འབུམ་དང༌། དཔལ་སྤྲུལ་བཀའ་འབུམ། ཞབས་དཀར་བཀའ་འབུམ། རྗེ་སྣ་ཚོགས་རང་གྲོལ་གྱི་བཀའ་འབུམ་བཅས་ཀྱི་ལྗགས་ལུང་བསྩལ། 

དེ་ནས་དགུང་གྲངས་བཅུ་གཉིས་པ་ཆུ་ཕག་ལོར་གྲུབ་དབང་ལྔ་པ་ཐུབ་བསྟན་ཆོས་ཀྱི་རྡོ་རྗེ་མདོ་སྨད་དུ་གསེར་ཞལ་སྒྱུར་སྐབས་འཇམ་མགོན་བླ་མའི་རྣམ་སྤྲུལ་དུ་ཐུགས་ཐག་ཡང་དུ་བཅད་ནས་མགུལ་དར་སྒྲོན་པ་དང༌། གོང་མའི་གདན་ས་རུ་དམ་རྫོགས་ཆེན་དུ་གསེར་ཁྲིར་འཁོད་དགོས་པའི་བཀའ་གསུང་ལ་དང་ལེན་གཏན་ཁེལ་མཛད། གྲུབ་དབང་རིན་པོ་ཆེས་ཕྱོགས་དེའི་ཆོས་བརྒྱུད་འཛིན་པའི་དགོན་སྡེ་ཡོངས་ལ་སྒྱུ་འཕྲུལ་ཞི་ཁྲོ་དང༌། འདོད་འཇོའི་བུམ་བཟང༌། སྨིན་གླིང་རྡོར་སེམས། ཉང་གཏེར་བཀའ་བརྒྱད་བདེ་འདུས། སྙིང་ཐིག་ཡ་བཞི། ཀློང་ཆེན་སྙིང་ཐིག་རྩ་པོད་ཀྱི་དབང་ལུང་གནང་བ་བཅས་ཡོངས་རྫོགས་གསན། ལོ་དེའི་ཕྱིར་ལོ་གསང་ཆེན་བསྟན་པའི་ཆུ་འགོ་རུ་དམ་རྫོགས་ཆེན་ཨོ་རྒྱན་བསམ་གཏན་ཆོས་གླིང་དུ་ཆིབས་ཞལ་སྒྱུར་བའི་འགོ་རྩོམ་ཞིང༌། ལམ་བར་གྱི་ལྷ་སྡེ་དགོན་སྡེ་མང་པོས་གདན་ཞུས་ལྟར་སོ་སོར་ཕེབས་ནས་དབང་ཆོས་དང་དགེ་བསྐུལ་རྒྱ་ཆེན་པོས་འབྲེལ་ཚད་དོན་ལྡན་གྱི་ས་ལ་བཀོད་པ་དང༌། དངོས་འབྱོར་གྱི་འབུལ་བ་སྤོམ་ཆེན་པོ་བྱུང་བ་ཀུན་ཀྱང་སྐུ་གསུང་ཐུགས་རྟེན་དང་གཙུག་ལག་ཁང་བཞེངས་སྐྲུན་གྱི་ཐེབས་རྩ་འབའ་ཞིག་ལ་གནང༌། སླར་བཤུལ་ལམ་རིམ་བགྲོད་ཀྱིས་སྒྲུབ་གནས་པདྨ་བདེ་ལྡན་གླིང་དུ་ཕེབས་པ་དང་དེར་ཞེ་ཆེན་རབ་འབྱམས་དང༌། རྒྱལ་ཚབ་པདྨ་རྣམ་རྒྱལ། ཟུར་མཁར་སྤྲུལ་སྐུ་སོགས་གོང་མའི་ཞལ་སློབ་སྐྱེས་ཆེན་དུ་མ་ཕེབས་ཏེ་མཇལ་བཅར་ཞུས། འཇམ་མགོན་མི་ཕམ་རིན་པོ་ཆེའི་ཉེ་གནས་མདོ་སྔགས་མཆོག་གིས་རྒྱལ་སྲས་ཚང་ལ་མི་ཕམ་རིན་པོ་ཆེའི་ན་བཟའ་ཆ་ཚང་དང༌། སྐུ་གསུང་ཐུགས་ཀྱི་རྟེན་ཕལ་ཆེ་བ། ཕྱག་དྲིལ་ཕྱག་ཌལ། ཕྱག་དཔེ་རྩ་ཆེན་ཕལ་མོ་ཆེ། པར་ཤིང་བྱིན་ཅན། སྨན་སྣ་རིན་བྲལ་མང་པོ་བཅས་ཕ་ནོར་བུ་ཡི་ལག་ཏུ་འཕྲོད་པ་ཡིན་ཞེས་ཕུལ་བ་དང༌། ཟླ་བ་ཕྱེད་ལྷག་རིང་མི་ཕམ་གསུང་འབུམ་ཕལ་མོ་ཆེའི་ལུང་དང་རྫོགས་སྐོར་ཀྱི་ཟབ་ཁྲིད་མཐའ་ཡས་པ་བསྩལ་ནས་འབྲལ་བར་དཀའ་བའི་ངང་ཚུལ་དང་བཅས་ཞལ་གྱེས་ཞུས། དེ་ནས་མེ་སྟག་ཟླ་བ་དང་པོའི་ཚེས་གཅིག་ཉིན་གྲུབ་དབང་རྒྱལ་བ་རྫོགས་ཆེན་དགོན་དུ་ཐོག་མར་ཞབས་སོར་བཀོད་པ་དང༌། འདི་གའི་ཆོས་སྡེ་ཆེན་མོ་ནས་བདེ་ཀོང་མཁྱེན་གསུམ་སོགས་མཁན་སྤྲུལ་བརྒྱད་ཅུ་ལྷག་གིས་དབུ་དྲངས་ཏེ་གྲྭ་མང་ཆིག་སྟོང་ལྷག་གིས་དར་གདུགས་སོགས་མཆོད་རྫས་ཀྱིབྱེ་བྲག་བསམ་གྱིས་མི་ཁྱབ་པ་ཐོགས་ཏེ་ཚོགས་ཆེན་ལྷ་ཁང་དུ་སྤྱན་དྲངས། གྲུབ་དབང་ལྔ་པ་ཆེན་པོ་དབུས་སུ་བཞུགས་པའི་གཡས་ཀྱི་གསེར་ཁྲི་ལ་མངའ་གསོལ་ནས་འཆི་མེད་ཚེ་ཡི་དབང་མཆོག་གིས་སྐུ་ཚེ་རྡོ་རྗེའི་ཆོས་བདུན་གྱི་ངོ་བོར་བྱིན་གྱིས་བརླབས་ཤིང༌། མཐའ་རྟེན་མནྜལ་གྱི་སྐབས་སུ་མཁྱེན་སྤྲུལ་གུ་རུ་ཚེ་དབང་མཆོག་གིས་སྒྲུབ་བརྒྱུད་ཤིང་རྟ་བརྒྱད་ཀྱི་བྱུང་བ་དང་འབྲེལ་བའི་ལེགས་བཤད་ཚོགས་གཏམ་ཡིད་འཕྲོག་པ་སྤེལ་བས་ཐམས་ཅད་ངོ་མཚར་གྱི་ས་ལ་བཀོད། 

དགུ་རོང་ཡབ་སྲས་ནས་ཀྱང་སྐུ་འགྱེད་མང་ཇ་སོགས་ཚོགས་བསགས་ཀྱི་སྒོ་རླབས་ཆེ་བ་སྤེལ་ཏེ་ཐོག་མའི་ཕྲིན་ལས་ཀྱི་སྒོ་འཕར་གསར་དུ་ཕྱེས། དེ་ནས་ཁོང་ཡབ་སྲས་ཀྱིས་ཞུས་ངོ་ལྟར་གྲུབ་དབང་ལྔ་པ་མཆོག་ལས་དུས་འཁོར་དབང་ཆེན་དང༌། སྔ་འགྱུར་བཀའ་མ་པོད་དགུའི་དབང་ལུང༌། རིན་ཆེན་གཏེར་མཛོད། སྒྲུབ་ཐབས་ཀུན་བཏུས། དགོངས་འདུས་དབང་ཆེན། བདེ་འདུས་དབང་ཆེན། ཀར་གླིང་ཞི་ཁྲོའི་སྨིན་དབང༌། འཇིགས་གླིང་པོད་དགུའི་ལྗགས་ལུང༌། ཆོས་སྐྱོང་གི་སྲོག་དབང་སྐོར་བཅས་མནོག་ཆོས་སུ་ཐོབ། གཞན་སྐུ་ཞབས་དགེ་མང་མཆོག་སྤྲུལ་ལས་མཛོད་ཆེན་བདུན་གྱི་ལྗགས་ལུང༌། མཁན་སྤྲུལ་བདེ་མཆོག་རྡོ་རྗེ་ལས་སྨིན་གླིང་གཏེར་ཆེན་གྱི་གསུང་ཆ་ཚང་དང༌། གདམས་ངག་མཛོད་ཀྱི་ལུང་བཅས་གསན། རྫོགས་ཆེན་ཀོང་སྤྲུལ་རིན་པོ་ཆེ་ལས་ཤེས་བྱ་ཀུན་ཁྱབ་རྩ་བའི་བཤད་ཁྲིད། མཁྱེན་བརྩེ་རིན་པོ་ཆེས་གསུང་འབུམ་གྱི་ལུང་བཅས་ཐོབ། འཇམ་མགོན་བླ་མའི་ཐུགས་སྲས་མཁན་ཆེན་ཀུན་དཔལ་རིན་པོ་ཆེ་ཆེད་གཏད་ཀྱིས་གོང་མའི་གཟིམས་ཕུག་ནགས་ཆུང་རི་ཁྲོད་དུ་གདན་དྲངས་ནས་ལོ་ཕྱེད་ཙམ་ལ། མི་ཕམ་གསུང་འབུམ་ཕལ་མོ་ཆེ་དང༌། ཉིད་མཛད་སྤྱོད་འཇུག་འབྲུ་འགྲེལ། ལོ་ཆེན་སྡོམ་གསུམ་དཔག་སྙེ་བཅས་ཀྱི་བཤད་ཁྲིད་དང༌། རྙིང་མ་རྒྱུད་འབུམ། རྒྱུད་བཅུ་བདུན། རྡོ་གྲུབ་བསྟན་ཉིའི་གསུང་འབུམ་བཅས་ཀྱི་བཀླག་ལུང་ཡོངས་རྫོགས། མི་ཕམ་འཇམ་དཔལ་ཞི་དྲག་གི་སྒོམ་བཟླས་མན་ངག་དང་བཅས་པ་སོགས་ཟབ་རྒྱས་ཀྱི་ཆོས་ཚུལ་མཐའ་ཡས་པ་གསན། དེ་མཚུངས་ཡར་མར་ཆོས་སྡེ་ཁག་ལ་ཕེབས་ནས་དབང་ཁྲིད་ཅི་རིགས་གསན་བཞེས་མཛད་པ་སྟེ། རྫོང་སར་མཁྱེན་བརྩེ་ཆོས་ཀྱི་བློ་གྲོས་ལས་ས་སྐྱའི་ལམ་འབྲས་སློབ་བཤད་དང༌། ངོར་ལུགས་དཀྱིལ་འཁོར་བདུན་གྱི་དབང་ཆེན། མཆོག་གླིང་ཆོས་སྐོར་ཡོངས་རྫོགས་ཀྱི་དབང་ལུང༌། ཞེ་ཆེན་རབ་འབྱམས་ལྔ་པ་ལས་འཇམ་དབྱངས་ཀྱི་ཆོས་སྐོར་དང༌། ཡོན་ཏན་མཛོད་འགྲེལ་བདེན་གཉིས་ཤིང་རྟ་ཆ་ཚང༌། རྒྱལ་ཚབ་པདྨ་རྣམ་རྒྱལ་ལས། འོད་མདོ། འཇམ་དཔལ་མཚན་བརྗོད། འཇམ་དཔལ་ཚེ་བདག་གི་དབང༌། བླ་མ་མི་ཕམ་པའི་སྒྲུབ་རྒྱུན་ཟབ་མོའི་སྐོར་བཅས་ཐོབ་པ་སྟེ། མདོར་ན་གདན་ས་འདིར་ལོ་ངོ་གཉིས་ལྷག་བཞུགས་རིང༌། དཀྱུས་བཤད་གཞུང་གི་ཆུ་བོ་འགྲེལ་ཊིཀ་སྟོང་ཐུན་དང་བཅས་པ། བྱིན་རླབས་དབང་གི་ཆུ་བོ་བསྐུར་ཐབས་ངོ་སྤྲོད་དང་བཅས་པ། སྙན་བརྒྱུད་གདམས་པའི་ཆུ་བོ་ངོ་སྤྲོད་དམར་ཁྲིད་བཅས་པ། ཕྱག་བཞེས་སྒྲུབ་འཕྲིན་གྱི་ཆུ་བོ་བསྟན་བསྲུང་དྲག་སྔགས་བཅས་པ་ཞེས་ཡོངས་སུ་གྲགས་པའི་སྔ་འགྱུར་ཆུ་བོ་བཞི་རྫོགས་ཀྱི་རིང་ལུགས་དྲི་མ་མེད་པ་ཐུགས་ཀྱི་བུམ་པར་བསྐྱིལ་བས་མཁས་དང་གྲུབ་པའི་དབང་ཕྱུག་ཆེན་མོར་གྱུར། 

སླར་དགོས་དབང་ཁྱད་པར་ཅན་གྱིས་སྐུ་ཡུལ་མདོ་སྨད་ཀྱི་ལྗོངས་སུ་ཕེབས་ཞལ་བསྒྱུར་བ་དང༌། དགུང་ལོ་བཅོ་བརྒྱད་ནས་དཔའ་རིས་མ་ཞབས་དྲུང་ཚང་ཞེས་མདོ་ཁམས་རྫོགས་ཆེན་དུ་ཕེབས་ནས་གྲྭ་ས་བཅད་པའི་མཁས་མཆོག་བཤེས་གཉེན་དེ་ཉིད་ཆེད་དུ་ཕོ་བྲང་དུ་གདན་དྲངས་ཏེ། མཁས་མཆོག་གཞན་ཕན་སྣང་བའི་གཞུང་ཆེན་བཅུ་གསུམ་གྱི་མཆན་འགྲེལ་དང༌། མི་ཕམ་ཚད་མའི་སྐོར། སྙིང་ཐིག་སྔོན་འགྲོའི་ཁྲིད་སྦྱང༌། རྫོགས་རིམ་བར་དོ་དྲུག་གི་ཁྲིད་ཡིག་སོགས་ཆོས་བཀའ་ཟབ་མོ་དུ་མ་གསན་བཞེས་གནང༌། དུས་སྐབས་ཅི་རིགས་པར་ཡབ་དགུ་རོང་འཇིགས་བྲལ་ཆོས་དབྱིངས་རྡོ་རྗེ་ལས་ཀྱང༌། སྙིང་ཐིག་རྩ་གསུམ་དང་ཚེ་དབང༌། རྡོ་རྗེ་ཕུར་བ་རྒྱུད་ལུགས་ཀྱི་དབང་ལུང༌། རྒྱལ་སྲས་གཞན་ཕན་མཐའ་ཡས་ལས་བརྒྱུད་པའི་འདོད་འཇོའི་བུམ་བཟང༌། ངོར་ལུགས་དང༌། ཞྭ་ལུགས། ཇོ་ལུགས་བཅས་ཀྱི་དུས་འཁོར་དབང་ཆེན། རྩ་རླུང་འཕྲུལ་འཁོར་དང་གཏུམ་མོའི་ཞལ་ཤེས་སྙན་བརྒྱུད་སྐོར། གསང་བ་སྙིང་པོའི་སྤྱི་དོན་ཞལ་དགོངས་རྣམ་གཉིས། བསྐྱེད་རིམ་འོག་མིན་བགྲོད་པའི་ཐེམ་སྐས། སྔོན་འགྲོ་ཀུན་བཟང་ཞལ་ལུང༌། སྡོམ་གསུམ་རྣམ་ངེས། དཔལ་སྤྲུལ། མི་ཕམ། གཏེར་སྟོན་བསོད་རྒྱལ་བཅས་ཀྱི་གསུང་འབུམ་ཆ་ཚང་གི་ལུང༌། བཀའ་བརྒྱུད་སྔགས་མཛོད་དང་གདམས་ངག་མཛོད་གཉིས་ཀྱི་དབང་ལུང་སོགས་ཆོས་ཚུལ་མཐའ་ཡས་པ་བཞེས་པ་དང༌། རྡོ་གྲུབ་སྤྲུལ་སྐུ་རིག་ལོའི་མདུན་ནས་རྡོ་གྲུབ་བསྟན་པའི་ཉི་མའི་གསུང་འབུམ་ཆ་ཚང་གི་ལུང་གསན། དགུང་གྲངས་ཞེ་གསུམ་པ་ཤིང་རྟ་ལོར་བདུད་འཇོམས་འཇིགས་བྲལ་ཡེ་ཤེས་རྡོ་རྗེ་མཚོ་སྔོན་དུ་ཕེབས་པ་ཕོ་བྲང་དུ་གདན་དྲངས་ཏེ། བཀའ་བརྒྱད་དབང་ཆེན། ཀར་གླིང་ཞི་ཁྲོའི་རྒྱབ་ཆོས། བཀའ་གཏེར་གྱི་དབང་ལུང་རྒྱུན་དཀོན་རིགས་འགའ་གསན་ཞིང༌། ཕར་ལ་མི་ཕམ་ཆོས་སྐོར་ལས་ཟབ་ཁྲིད་འགའ་གསུངས། དིལ་མགོ་མཁྱེན་བརྩེ་རིན་པོ་ཆེ་ལས། འཇིགས་གླིང་པོད་དགུའི་ལུང༌། རྫོགས་ཆེན་རིག་པའི་རྩལ་དབང༌། མི་ཕམ་སེམས་ཁྲིད་སྐོར་ཞུས་ཤིང༌། ཕར་ལ་མི་ཕམ་མན་ངག་སྐོར་གྱི་ཁྲིད་རྒྱུན་དཀོན་པོ་འགའ་ཕུལ་བ་བཅས་ཀྱིས་རྗེ་འདི་གཉིས་བླ་སློབ་ཟུང་འབྲེལ་དུ་གྱུར། 

དགུང་གྲངས་བརྒྱད་ཅུ་གྱ་སྟོད་ཙམ་ལ་སོན་སྐབས་བདག་ཅག་གི་སྐྱབས་རྗེ་བླ་མ་པདྨ་སྐལ་བཟང་རིན་པོ་ཆེ་ལས་དཔལ་སྤྲུལ་ཚིག་གསུམ་གནད་བརྡེག་དང༌། འདོད་འཇོའི་བུམ་བཟང་གི་སྨིན་དབང་གིས་མཚོན་དབང་ལུང་མང་པོ་གསན། དེ་བཞིན་མཁན་ཆེན་བླ་མ་པདྨ་ཚེ་དབང་རིན་པོ་ཆེ་ཆེད་དུ་བྲག་ཁུང་སྣ་དགུ་རོང་དགོན་པར་སྤྱན་དྲངས་ཏེ། བླ་སྤྲུལ་སྔགས་བཙུན་སོགས་འདུས་པ་མང་པོ་ལ་སྒྱུ་འཕྲུལ་གསང་སྙིང་དང་ཁྲིད་ཡིག་ཡེ་ཤེས་བླ་མ་རྒྱབ་ཆོས་དང་བཅས་གསུང་སྐབས་རྗེ་ཉིད་ཚོགས་གྲྭལ་དུ་རྒྱུན་བཞུགས་མཛད་ནས་གསན་པ་དང༌། ཕར་མཁན་ཆེན་མཆོག་ལ་འཇམ་དཔལ་གྱི་ཆོས་སྐོར་དུ་མའི་དབང་ལུང་ཕུལ་བས་མཚོན་རྗེ་ཉིད་ཀྱིས་སྐུ་ཚེ་གང་པོར་ཐོས་བསམ་ཉམས་བཞེས་ལ་གཙིགས་སུ་འཛིན་ཞིང༌། གཞན་མཚོ་སྔོན་ཕྱོགས་ཀྱི་བླ་སྤྲུལ་ཀུན་ལའང་རྒྱལ་བསྟན་ལུང་རྟོགས་ཀྱི་བསྟན་པ་བཤད་དང་སྒྲུབ་པས་སྤེལ་བར་ཁོ་ནར་གདམས། དེ་ལྟར་གསན་ཞིང་ཐོས་པའི་ཆོས་རྣམས་གོ་ཡུལ་དཔེ་ཐོག་ཏུ་མ་ལུས་པར་ཉམས་ལེན་སྲང་ལ་རྒྱུན་དུ་གཞལ་བར་མཛད་པ་སྟེ། རྗེ་ཉིད་ཀྱི་གསུང་ལས། རང་གིས་ཉིན་མཚན་དུས་དྲུག་ཏུ་ཆོས་འཇིག་རྟེན་གྱི་བྱ་བ་གང་ཞིག་བསྒྲུབས་ཀྱང་བྱ་བ་དེའི་འགོ་རྩོམ་སྐབས་སྦྱོར་བ་སེམས་བསྐྱེད་དམ་པའི་རྩིས་ལས་འདས་མ་མྱོང༌། བྱ་བ་དེ་དངོས་སུ་སྒྲུབ་སྐབས་དངོས་གཞི་དམིགས་མེད་དམ་པས་རྒྱས་བཏབ་ཅིང༌། མཇུག་བསྡུ་སྐབས་རྗེས་བསྔོ་བ་དམ་པས་རྩིས་མ་ཟིན་པ་མེད་ཅེས་གསུངས་པས་མཚོན་གང་འདུལ་གྱི་མཛད་སྤྱོད་ཐམས་ཅད་སྨོན་དང་འཇུག་པའི་བདག་ཉིད་རྒྱལ་སྲས་བྱང་ཆུབ་སེམས་དཔའི་ལམ་བཟང་ལས་ནམ་ཡང་འདའ་བར་མི་སྲིད་པ་དང༌། ཐོག་མར་སྐུ་ན་ཕྲ་དུས་མཚོ་སྔོན་བར་དམ་དབྱིངས་རིག་ནས་བཅད་རྒྱ་དམ་པོར་བཞུགས་ཏེ་རྫོགས་པ་ཆེན་པོའི་སྔོན་འགྲོ་འབུམ་ལྔ་བསགས་སྦྱང་མཛད་ཅིང༌། བླ་མའི་རྣལ་འབྱོར་སྐབས་རྨི་ལམ་འོད་གསལ་གྱི་སྣང་ཆར་གཏེར་སྟོན་བསོད་རྒྱལ་རིན་པོ་ཆེས་ཞལ་གཟིགས་པས་ལུས་སེམས་ལ་བདེ་སྟོང་བརྗོད་མི་ཤེས་པའི་ཚོར་བས་ཁྱབ་ཅིང་རྟོགས་པའི་ཡེ་ཤེས་ལ་བོགས་ཐོན། དགུང་ལོ་བཅུ་དགུ་ནས་སྙིང་ཐིག་རྩ་གསུམ། མི་ཕམ་འཇམ་དཔལ་ཞི་དྲག་གི་སྒོམ་བཟླས། གཏེར་སྟོན་བསོད་རྒྱལ་གྱི་ཆོས་སྐོར་བཅས་ཀྱི་བསྙེན་སྒྲུབ་དང༌། རྫོགས་ཆེན་ཁྲེགས་ཆོད་ཐོད་རྒལ་གྱི་ཉམས་བཞེས་ལ་གནད་དུ་བསྣུན་པའི་བཅད་རྒྱ་དམ་མཚམས་ལ་ཐེངས་མང་བཞུགས་ཤིང༌། དེ་དག་གི་སྐབས་སུ་ལས་བཞིའི་ཕྲིན་ལས་ལ་མངའ་དབང་འབྱོར་བའི་རྟགས་དང་ཉམས་རྟོགས་སྒོམ་བྱུང་གི་ཡེ་ཤེས་དབྱར་མཚོ་རྒྱས་པ་ལྟར་བྱུང་ཚུལ། ཞལ་གསུང་ལྟ་བའི་ཉམས་མགུར་ལས། ཨེ་མ་ཧོ། ཕ་མཆོག་བླ་མ་དགྱེས་འཛུམ་བཞད་ལྡན་པར། །མདོ་མེད་རྒན་པོ་དགྱེས་པའི་གླུ་ཞིག་འབུལ། །ཕྱི་ནང་སེམས་ཀྱི་གཞལ་ཡས་ཁང་བཟང་དུ། །སེམས་ཉིད་འོད་གསལ་གདན་གསུམ་ཆ་ལག་རྫོགས། །ཞི་ཁྲོའི་ལྷ་ཚོགས་གསལ་བའི་སྤྱན་སྔ་རུ། །ཉམས་སྣང་རྩལ་སྦྱང་རྒྱང་གླུའི་མཆོད་པ་འབུལ། །སྣང་སྟོང་ལྷ་སྐུའི་རོལ་གར་བསྒྱུར་བའི་སྐུ། །གྲག་སྟོང་འཛབ་དབྱངས་དྲུག་འགྱུར་གླུ་དབྱངས་དངོས། །རིག་སྟོང་འཇམ་དཔལ་གཞོན་ནུའི་དབྱིངས་སུ་གྲོལ། །གནས་ལུགས་འདུ་འབྲལ་མེད་པའི་ཀློང་དུ་བསྡུ། །རང་རྩལ་འགགས་མེད་ལྷ་སྐུའི་སྣང་ཞེན་ཡལ། །རྒན་པོ་དགྱེས་པའི་བསྐྱེད་རིམ་རྒྱང་གླུ་ཡིན། །ལུས་སྣང་སྟོང་པ་ལྷ་སྐུའི་འཇའ་གུར་དབུས། །རྩ་འདབ་འཁོར་ལོ་མཚོན་མདངས་སྣ་ལྔས་བཀླུབས། །དབྱིངས་ཡེ་ཡབ་ཡུམ་གསལ་བའི་མཁའ་ཀློང་དུ། །རླུང་གཡོས་དབྱིངས་རིག་རྡོ་རྗེ་བཟླས་པའི་གཤིས། །གཉུག་དོན་ཤེས་རབ་གཟུངས་མའི་དབྱིངས་ཆེན་པོར། །གསང་བའི་པད་མོ་བཟུང་འཛིན་རྩ་བྲལ་ཡང༌། །བདེ་དགས་མྱོས་པའི་རོལ་རྩལ་འབུམ་སྤྲོ་བ། །རྒན་པོ་དགྱེས་པའི་རྩ་རླུང་རྒྱང་གླུ་ཡིན། །མ་བཅོས་རང་བྱུང་སེམས་ཉིད་སྐུ་གསུམ་གར། །འཁོར་འདས་དག་མཉམ་ཆེན་པོ་རོ་གཅིག་ངང༌། །དབྱིངས་རིག་འགྱུར་མེད་ཐིག་ལེ་ཆེན་པོ་རུ། །འོད་གསལ་ཉམས་སྣང་ཨེ་དབྱིངས་གནད་ལ་གཟིར། །ཆོས་སྐུའི་དགོངས་ཀློང་གདོད་མའི་ངང་ཉིད་ལས། །ཆོས་ཉིད་འདུ་འབྲལ་མེད་པའི་རྩལ་སྦྱོང་བ། །རྒན་པོ་དགྱེས་པའི་ཉམས་ལེན་རྒྱང་གླུ་ཡིན། །སྦྱོར་བ་སེམས་བསྐྱེད་གསེར་འགྱུར་རྩི་ཡིས་བཀླུབས། །དངོས་གཞི་དམིགས་མེད་ཉི་ཟླའི་དཀྱིལ་འཁོར་གསལ། །རྗེས་ལ་བསྔོ་བ་རྡོ་རྗེ་རྒྱ་ཡིས་ཐེབས། །སྒོ་གསུམ་བྱ་བྱེད་དམ་པ་གསུམ་གྱིས་ཟིན། །བླ་མ་སངས་རྒྱས་དངོས་ཀྱི་ཞབས་པད་ཟིན། །གདམས་ཟབ་ཚེ་གཅིག་གྲོལ་བའི་བདུད་རྩིས་མྱོས། །དོན་གཉིས་ལྷུན་གྲུབ་ཚེ་ཆོས་མཐར་ཕྱིན་པ། །རྒན་པོའི་སེམས་གཏམ་རྒྱང་གླུ་བླངས་པ་ཡིན། །ཞེས་གསུངས་པ་ལྟར་རོ། །

གཞན་ཡང་སྨིན་གྲོལ་ཆོས་ཀྱི་བདུད་རྩིས་སྐལ་བ་ལྡན་པའི་གདུལ་བྱ་ཇི་ལྟར་རྗེས་སུ་བཟུང་ཚུལ་ནི། དགུང་ལོ་བཅུ་གཉིས་སྟེང་བཀའ་བརྗིད་སྟོང་དཔོན་གཙོས་དེ་གའི་སྔགས་མང་ལ་བཀའ་བརྒྱད་དབང་ཆེན་གནང་ནས་ཐོག་མའི་ཆོས་སྒོ་གསར་དུ་ཕྱེས་པ་ནས་ད་ལྟའི་བར་དུ། གྲུབ་དབང་རྫོགས་ཆེན་པ་དགུ་རོང་ཡབ་སྲས་ཀྱི་ཆོས་བརྒྱུད་འཛིན་པའི་དགོན་ཁག་གནམ་རྫོང་མ་ལག་དང་བཅས་པས་གཙོས། ཁམས་ར་སྔགས་མང༌། འགྲམ་ཚང་སྔགས་གཞུང༌། སྔོ་སེར་སྔགས་མང༌། བྲག་ཁང་དགུ་རོང་དགོན་པའི་སྔགས་མང༌། བྱ་ཚང་སྔགས་མང༌། དོ་རྒྱལ་སྔགས་མང༌། སྐྱ་རྒྱལ་སྔགས་མང༌། ཆོས་ཚང་མ། ཚོ་དྲུག་སྔགས་མང༌། གྲོང་བརྒྱད་སྔགས་མང༌། རེབ་ཀོང་སྔགས་མང༌། བ་ཡན་ཕྱོགས་ཀྱི་ཁ་སྒང་སྔགས་མང༌། ཚེ་བརྟན་བུ་རྒྱུད་ཀྱི་སྔགས་མང༌། བྲག་དཀར་རྒྱལ་སྔགས་མང༌། བ་ཡན་སྟག་ཚང་སྔགས་མང༌། ཁོ་བར་སྔགས་མང༌། ཁུ་སྒར་ཐང་དང་གཡུ་ཚ་སྔགས་མང༌། བ་ཡན་ཁོ་ཚེ་སྔགས་མང༌། དོ་ཞོལ་སྔགས་མང༌། འཐབ་རྒྱལ་སྔགས་མང༌། འགགས་ཚ་སྔགས་མང༌། དུག་རྒྱལ་མང་སྔགས་མང༌། མཁོ་དཀར་རྒྱལ་སྔགས་མང་སོགས་དང༌། མཚོ་སྔོན་རྐང་ཚ་ཕྱོགས་ནས་ཉ་ནག་དགོན། ཕྱུག་ནོར་དགོན། ས་ཐོ་དགོན། བྲག་དཀར་བྲ་ཚ། སོག་རྩ་ཕར་ཚུར། མཁར་ཟུར་ཚང་དགོན། མཚོ་ལྷོ་ཕྱོགས་ནས་སྒོ་མེ་ཏིང་ཀྱཱ་དགོན། གཡུ་ལུང་དགོན་པ། བ་ཝོ། གཏེར་ཆེན་དགོན་དང་ཐུབ་བསྟན་དགོན་སོགས། ཁྲི་ཀ་ཕྱོགས་ཀྱི་སྨད་པ་སྡེ་བདུན་སྔགས་མང༌། ཁྲི་ཀའི་མི་ཀན་དགོན། སྟོང་ཆོས་བ་བརྒྱ་ལྷ་ས་སྔགས་མང༌། སྟག་རིག་ལམ་འགྲོ་སྔགས་མང༌། ཀྱོ་མེ་བརྒྱ་སྔགས་མང༌། སྨད་པ་གཤོང་པའི་སྔགས་མང༌། སྐེ་བ་སྔགས་མང༌། སེར་བརྒྱ་སྔགས་མང༌། ཀོ་རོལ་གཞུང་སྲང་གཞུག་དང་ཧོར་བརྒྱ་སྔགས་མང༌། རྡི་རིས་ཚང་སྔགས་མང༌། རྡོ་རིས་རྫོང་མགོ་སྔགས་མང༌། སྒོ་མེ་མཛོ་སྣ་སྔགས་མང༌། སྒོ་མེ་ནེའུ་ན་སྔགས་མང༌། སྒོ་མེ་ལྷ་ཁང་ཐང་སྔགས་མང༌། བཀའ་བརྗིད་སྔགས་མང༌། སེར་བརྒྱ་སྔགས་མང་སོགས་དང༌། སྒོ་མེ་བརྒྱ་ར་སྔགས་མང༌། མཐེབ་རྒྱའི་སྤྲེའུ་ནག་སོག་རྩ་དགོན། མཚོ་ནུབ་ཐེམ་ཆེན་ཕྱོགས་ཀྱི་མཁར་ཟུར་ཚང་དགོན་པ། ནག་བཟའ་འབྲུག་ཆུང་བཀྲ་ཤིས་འབྱུང་གནས་དགོན་པ། བོང་སྟག་བྲ་ཚའི་བྲག་དམར་དགོན་པ། མཚོ་ནུབ་ཕྱོགས་ཀྱི་བར་དམ་དབྱིངས་རིག་སྔགས་མང་དགོན། དཔའ་རིས་ཕྱོགས་ཀྱི་བ་བཟའ་ཀན་ཆུང་དགོན། སུམ་མདོ་སྔགས་དགོན་སོགས་མདོ་སྨད་ཀྱི་སྔ་འགྱུར་རྙིང་མའི་དགོན་ཁག་རྣམས་ཀྱི་བླ་སྤྲུལ་མཁན་པོ་རྣམས་དང༌། རབ་བྱུང་དང་སྔགས་པའི་གྲྭ་ཚང༌། དད་ལྡན་ཕོ་མོ་ཁྲི་ཕྲག་མང་པོ་བཅས་ལ་ལས་འབྲས་དགེ་བསྐུལ་གྱི་ཆོས་འཁོར་ནས་རང་ལུགས་ཀྱི་འདོན་ཆའི་རིགས་ཀྱི་དབང་ལུང༌། ཐུན་མོང་བློ་སྦྱོང་གི་སྐོར། ཐུན་མིན་ཟབ་ཆོས་ཀྱི་གདམས་ཟབ་ཐམས་ཅད་གང་ལ་གང་འདུལ་དུ་བསྩལ་བར་མ་ཟད། སྐལ་བ་མཆོག་ལྡན་གྱི་གང་ཟག་རྣམས་ལ་མན་ངག་རྫོགས་ཆེན་གྱི་སེམས་ཁྲིད་བསྩལ་བ་སོགས་འབྲེལ་ཚད་དོན་ལྡན་ཐར་དང་རྣམ་མཁྱེན་གྱི་གོ་འཕང་ལ་མངོན་པར་སྦྱོར་བར་མཛད་དོ། །

དེ་མཚུངས་བྱ་བ་ལས་ཀྱི་འཁོར་ལོས་བསྟན་དང་འགྲོ་བའི་ཕན་བདེ་རྒྱ་ཆེན་པོ་སྤེལ་ཚུལ་ནི། དགུང་ལོ་ཉེར་གཉིས་ནས་ཟི་ལིང་མཚོ་སྔོན་སོགས་ཀྱི་སྔ་འགྱུར་རྙིང་མའི་ཆབ་སྲིད་སྤྱི་བདག་ཆེན་པོ་དགུ་རོང་ཏཱ་བླ་མ་ཞེས་གོང་མའི་ལུང་གིས་བསྔགས་པའི་ཡབ་དགུ་རོང་ཚང་གི་ཆོས་སྲིད་ཀྱི་དབང་ཆ་ཡོངས་རྫོགས་ཀྱི་ཐུགས་འགན་རྗེ་འདིས་བཞེས་པ་ནས་ད་ལྟའི་བར་དུ། ཟི་ལིང་མ་པུའུ་ཧྥང་གི་བློ་འདྲི་གྲོས་འདོན་པ་དང༌། མ་པུའུ་ཧྥང་སྲིད་གཞུང་གི་དྲུང་ཆེན་གཞོན་པ། རྒྱལ་ཁབ་རྙིང་པ་གོ་མིན་ཏང་སྲིད་གཞུང་གི་འཐུས་མི་དང༌། བཅིང་གྲོལ་རྗེས་ཀྱི་ཀྲུང་གོ་གསར་བའིརྒྱལ་ཁབ་དབུ་བརྙེས་ནས་མཚོ་སྔོན་ཞིང་ཆེན་སྲིད་གྲོས་ཀྱི་དྲུང་ཡིག་ཆེན་མོ་གཞོན་པ། མཚོ་སྔོན་ཞིང་ཆེན་མི་དམངས་སྲིད་གཞུང་གི་དྲུང་ཡིག་ཆེན་མོ་གཞོན་པ། ནུབ་བྱང་དམག་སྲིད་ཨུ་ཡོན་ལྷན་ཁང་མཚོ་སྔོན་མཚམས་འདྲི་ཚོགས་པའི་ཚོགས་གཙོ་གཞོན་པ། རྒྱལ་ཡོངས་ནང་བསྟན་མཐུན་ཚོགས་ཀྱི་ལས་འཛིན་པ། མཚོ་སྔོན་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ། མཚོ་སྔོན་མགོ་ལོག་ལས་དོན་ཚོགས་པའི་ཚོགས་གཙོ་གཞོན་པ། མཚོ་སྔོན་དང་ཀན་སུའུ་ཞིང་ཆེན་གཉིས་ཀྱི་ས་མཚམས་ཐག་གཅོད་འགོ་ཁྲིད་ཚན་ཆུང་གི་མཚན་གཙོ་བཅས་ཀྱི་ཐུགས་འགན་བཞེས་ཏེ། རྒྱལ་ཁབ་ཀྱི་འཆར་འགོད་ལྟར་མི་དམངས་ཀྱི་འཚོ་བར་དངོས་སུ་ཐུགས་ཁུར་དང་རོགས་སྐྱོར་ཚད་མེད་གནང་བ་དང༌། སློབ་གྲྭ་དང་དགོན་སྡེ་མང་པོ་ལ་དངུལ་སྒོར་གྱི་རོགས་རམ་གནང་སྟེ་བོད་ཀྱི་ཆོས་དང་རིག་གཞུང་དར་རྒྱས་ཀྱི་རྩ་བ་བསྐྲུན་པ་སོགས་བསྟན་འགྲོར་སྨན་པའི་མཛད་པ་དངོས་ཤུགས་ཅི་རིགས་ནས་རྒྱ་ཆེར་བསྒྲུབས། དེ་ལྟར་སྐུ་ཚེ་དང་མཛད་པ་མཐའ་རུ་ཕྱིན་པའི་ངང་དགུང་གྲངས་དགུ་བཅུ་བཞེས་པ་རབ་བྱུང་བཅུ་བདུན་པའི་ཆུ་རྟ་ལོར་དགོངས་པ་ཆོས་དབྱིངས་སུ་ཉེ་བར་བསྡུ་བར་མཛད་ཅིང༌། དུས་དེར་སྐྱབས་རྗེ་པདྨ་སྐལ་བཟང་རིན་པོ་ཆེ་མཆོག་དགུ་འགྱུར་པད་མོ་རོང་དུ་ཞབས་པད་མངོན་པར་བཀོད་པས་དབུས་སེར་སྐྱ་སྟོང་ཕྲག་མང་པོས་གདུང་མཆོད་འབུལ་བ་དང༌། གསང་ཆེན་ཆོ་གའི་དར་ཞལ་ཕྱེས་ཏེ་སྐུ་གདུང་རིན་པོ་ཆེ་ཞུགས་ལ་ཕུལ་ཚེ་རྒྱུད་སྡེ་རང་གཞུང་ནས་གསུང་པའི་ཕྱི་ནང་གི་གྲོལ་རྟགས་ཐམས་ཅད་མངོན་སུམ་མཐུན་སྣང་དུ་བྱུང་བ་དང༌། ཁྱད་པར་སྐུ་རུས་ཀྱི་དུམ་བུ་འགའ་ལ་ཨ་ར་པ་ཙའི་ཡིག་འབྲུ་ཆེས་གསལ་བ་དོད་པ་སོགས་ཐ་མའི་མཛད་པས་ཀྱང་གདུལ་བྱ་རྣམ་པར་གྲོལ་བའི་ལམ་ལ་བཀོད་པར་མཛད་དོ། །